በሰሜን  ጎንደር የተከሰተው ሁከት የሽብርተኞች  ሴራ ነው- አቶ ጌታቸው ረዳ
ሚኒስቴሩ ዛሬ  ወቅታዊ ጉዳዮችን በማስመልከት ለጋዜጠኞች በሠጡት መግለጫ ሰሞኑን በሰሜን ጎንደር አካባቢ ተከስቶ የነበረው ችግር ምንጩ ኢትዮጵያን የማተራመስ ዓላማ ያላቸው በህቡዕ የተደራጁ የሻቢያና ተላላኪዎቹ የሽብር ቡድኖች የፈጸሙት ተግባር መሆኑን ገልጸዋል ።ህውከቱን በማስነሳት በዋነኝነት የተጠረጠሩት ግለሰቦች  ስድስት መሆናቸውንና አራቱ  በቁጥጥር ሥር የዋሉ ሲሆን ፤ ሁለቱ  ከፀጥታ ኃይሉ ጋር  ባደረጉት የተኩስ ልውውጥ  ህይወታቸው ማለፉን  አቶ  ጌታቸው አመልክተዋል ።በህውከት ወንጀሉ ላይ የተሰማሩት ግለሰቦች ከኤርትራና ከግንቦት ሰባት የጦር መሣሪያዎች የቀረበላቸው መሆኑንና ግለሰቦቹ ከዚህ ቀደም በበርካታ ወንጀሎችና የግርግር ተግባራት ተሳትፎ ሲያደርጉ መቆየታቸውን  አስረድተዋል ።የተከሰተውን ግርግር በመጠቀም የህቡዕ ቡድኖቹ በተለይ ወጣቶችን ለማነሳሳት የተለያዩ ዘዴዎችን  ሲጠቀም  እንደነበር የጠቀሱት  አቶ ጌታቸው ፤ የአካባቢው ነዋሪ  ሰላምን የሚፈልግ በመሆኑ  ወንጀለኞች በቁጥጥር ሥር እንዲውሉ ማድረግ መቻሉን አስታውቀዋል ።የተከሰተውን ችግር ከወልቃይት የማንነት ጥያቄ ጋር የሚያያዙት የህብረተሰብ ክፍሎች መኖራቸውን ጠቁመው ፤ ይህ ሽፋን በማድረግ ለህውከት ሊጠቀሙበት የሚፈልጉ ኃይሎች እንዳሉም ሚኒስትሩ አስገንዝበዋል ።እንደ አቶ  ጌታቸው  ማብራሪያ የሽብር ቡድኖቹ  በትጥቅ  በመታገዝ በትግራይና በአማራ አዋሳኝ ቦታዎች  ተሽከርካሪዎችን  በጥይት በመምታት  የተከሰተውን ግርግር ይበልጥ  ለማቀጣጣል ሙከራ  መደረጉን ጠቅሰዋል፡፡ለዚህም ከድርጊቱ ጀርባ የሚገኙ ወንጀለኞችን በቁጥጥር ሥር ለማዋል መንግሥት ፣ ህዝብና የፀጥታ ኃይሉ በትብብር ሲሰሩ መቆየታቸውን ነው ያረጋገጡት ።በአካባቢው የተከሰተውን ችግር በህብረተሰቡ መካከል መቃቃር እንዳይፈጠርና ሁከት  እንዳይስፋፋ መንግሥት የሚያደርገውን ጥረት አጠናክሮ እንደሚቀጥል አቶ ጌታቸው አስታውቀዋል ።